ORDE do 1 de abril de 2009 pola que establecen as bases reguladoras e se convocan bolsas de formación en biblioteconomía mediante a colaboración titorada en diversos centros bibliotecarios.
CONSELLERÍA DE CULTURA E DEPORTE — III. OUTRAS DISPOSICIÓNS — 08/04/2009

A Consellería de Cultura e Deporte da Xunta de Galicia exerce, de acordo co Estatuto de autonomía de Galicia, no seu artigo 27, parágrafo 18, a competencia exclusiva en materia de bibliotecas que non sexan de titularidade estatal, competencia recollida na Lei 14/1989, do 11 de outubro, de bibliotecas e o seu posterior desenvolvemento regulamentario. Consonte esta responsabilidade, a consellería é consciente de que un dos elementos fundamentais no funcionamento das bibliotecas é unha cualificación e formación técnica dos responsables destas. Por iso, a través da súa Dirección Xeral de Creación e Difusión Cultural, vén ocupándose mediante cursos de formación da instrución tanto básica como de perfeccionamento dos actuais e dos futuros bibliotecarios da Rede de Bibliotecas de Galicia. Esta formación, esencialmente teórica, non podería ser nunca completa se non se complementa coa realización de prácticas en bibliotecas que permitan non só a formación nas diversas áreas destes centros,
senón tamén o contacto diario e directo dos beneficiarios, durante un tempo suficiente, cos problemas e demandas reais dunha biblioteca ou centro de documentación, debidamente guiados por persoas con coñecementos e experiencia suficientes, como medio de promoción profesional.
Por esta razón, a Consellería de Cultura e Deporte, a través da Dirección Xeral de Creación e Difusión Cultural, realiza un plan de preparación de profesionais para a Rede de Bibliotecas de Galicia, a través de bolsas de formación mediante a colaboración titorada en diversos centros dependentes desta.
Por todo isto,
DISPOÑO:
Artigo 1º
1. Convócanse bolsas de formación en biblioteconomía mediante colaboración titorada na organización e descrición de fondos e actividades de biblioteconomía en bibliotecas, con cargo á aplicación orzamentaria 12.02.432.A.480.0 dos orzamentos xerais da Comunidade Autónoma de Galicia para o ano 2009, por un importe de cento oitenta e catro mil catrocentos cincuenta euros (184.450 ).
2. O número de prazas convocadas será de trinta e unha, que se adxudicarán mediante a aplicación do baremo indicado no artigo 4º desta convocatoria.
3. Os bolseiros realizarán as súas prácticas nos centros aos cales sexan destinados e serán coordinados e dirixidos pola Dirección Xeral de Creación e Difusión Cultural da Consellería de Cultura e Deporte a través do persoal técnico debidamente cualificado, designado para tal efecto por aquela. A relación de centros en que deberán realizar as prácticas publicarase conxuntamente coa resolución de adxudicación das bolsas.
4. A bolsa terá unha duración total de sete meses, contados a partir da data de incorporación que estableza a Dirección Xeral de Creación e Difusión Cultural da Consellería de Cultura e Deporte, e poderán ser prorrogadas dependendo do informe favorable do responsable titorial e mais da existencia de crédito adecuado e suficiente para o seu financiamento.
5. Ás persoas seleccionadas, logo de aceptaren as bolsas, seralles de aplicación o disposto no artigo 11 da Lei 9/2007, de subvencións de Galicia e, así mesmo, quedarán obrigadas a:
-Incorporarse aos centros aos cales sexan destinadas dentro dos dez (10) días naturais seguintes ao da notificación da resolución definitiva.
-Asistir aos centros onde resulten destinadas, de acordo coas directrices que fixen os responsables da execución do programa de formación teórica e práctica.
-Presentar, antes do primeiro pagamento, unha declaración completementaria do conxunto das axudas solicitadas, tanto as aprobadas ou concedidas como as pendentes de resolución para un mesmo proxecto, das distintas administracións públicas competentes ou calquera dos seus organismos, entes ou sociedades.
-Facilitar toda a información que lles sexa requirida pola Intervención Xeral da Comunidade Autónoma, o Tribunal de Contas ou o Consello de Contas, no exercicio das súas funcións de fiscalización e control do destino das axudas.
-Cumprir o compromiso de formación durante todo o período para o cal se concedeu ou se prorrogue a bolsa.
Artigo 2º
1. Requisitos dos solicitantes:
-Titulación universitaria de diplomatura en biblioteconomía e documentación, ou licenciatura en biblioteconomía, documentación, historia, filoloxía ou humanidades.
-Non percibir outra bolsa ou contrato remunerado durante o período de duración das reguladas por medio desta orde.
-Non se beneficiar anteriormente durante un período superior aos doce (12) meses destas mesmas bolsas, nin renunciar a elas sen unha causa de forza maior, ao xuízo da Dirección Xeral de Creación e Difusión Cultural, logo de iniciado o período de vixencia.
2. Presentación das solicitudes:
As solicitudes presentaranse conforme o modelo oficial que figura como anexo desta orde, na oficina de Rexistro Único e Información da Xunta de Galicia ou nas súas delegacións provinciais. O prazo de presentación será dun mes contado a partir do día seguinte ao da publicación no Diario Oficial de Galicia.
Sen prexuízo do establecido no parágrafo anterior, as solicitudes poderán presentarse, así mesmo, por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Documentación que cómpre achegar:
Os solicitantes, ademais da solicitude, deberán xuntar a documentación seguinte:
-O anexo cuberto e unha fotocopia dos méritos alegados.
-Fotocopia do DNI.
-Declaración expresa de non ter emprego remunerado nin desfrutar doutra bolsa ou axuda, calquera que fose esta, ou, no caso de o ter, un compromiso expreso de renunciar con anterioridade ao momento da incorporación ao centro ao cal sexa destinado.
-Fotocopia do expediente académico coas cualificacións obtidas nas diferentes materias.
-Fotocopia dos documentos que acrediten os méritos alegados.
4. Se as solicitudes non reuniren os requisitos sinalados, os solicitantes serán requiridos para que emenden os defectos administrativos apreciados na documentación exixida, de acordo co artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, para o que se lles concederá un prazo de dez (10) días hábiles, contados desde a recepción do escrito de requirimento correspondente.
5. Unha vez outorgadas as bolsas, a Dirección Xeral de Creación e Difusión Cultural poderá solicitarlles aos seleccionados a presentación do orixinal ou fotocopia compulsada dos méritos alegados, que deberán entregar nun prazo non superior aos dez días.
Notificada a resolución definitiva polo órgano competente, os interesados propostos como beneficiarios disporán dun prazo de dez días para a súa aceptación; transcorrido este sen que se producise manifestación expresa, entenderase tacitamente aceptada.
De non se incorporaren no prazo que se determine para tal efecto na resolución de concesión sen causa suficiente, ou de se demostrar falsidade ou non correspondencia cos orixinais ou incorrección na documentación presentada, o director xeral de Creación e Difusión Cultural poderá propoñer o seguinte ou seguintes candidatos, por orde de puntuación, e quedará sen efecto o nomeamento da persoas que se encontren nalgunha destas situacións.
Non poderán ser beneficiarias desta axuda aquelas persoas que se atopen nalgún dos supostos previstos no artigo 10.2º e 3º da Lei 9/2007, do 13 de xuño, de subvencións de Galicia, e deberán achegar, para estes efectos, unha declaración responsable de que non concorre ningunha das circunstancias previstas no referido artigo.
Artigo 3º
As bolsas serán adxudicadas como medio de aprendizaxe das tarefas técnicas que se realizarán nas bibliotecas e centros de documentación de Galicia. A relación destes, e o número de prazas asignadas a cada un, faranse públicos xunto coa resolución de adxudicación das bolsas rexidas por esta orde.
Artigo 4º
1. A instrución do procedemento de concesión das bolsas levaraa a cabo o director xeral de Creación e Difusión Cultural.
O órgano competente para a instrucción realizará de oficio cantas actuacións considere necesarias para a determinación, coñecemento e comprobación dos datos en virtude dos cales se debe formular a proposta de resolución.
O órgano instrutor, á vista do expediente e do informe da comisión de valoración, formulará a proposta de resolución provisional, debidamente motivada, que se lles deberá notificar aos interesados, e concederase un prazo de dez días para presentar alegacións. Examinadas as alegacións aducidas, de ser o caso, polos interesados, formularase a proposta de resolución definitiva, que deberá expresar o solicitante ou solicitantes para os cales se propón a concesión da bolsa, e a súa contía, especificando a súa avaliación e, de ser o caso, os criterios de valoración seguidos para efectuala.
2. As solicitudes serán analizadas e valoradas por unha comisión presidida polo subdirector xeral de Creación e Difusión Cultural e composta polo xefe do Servizo do Libro e Bibliotecas, o director dunha das bibliotecas da Rede de Bibliotecas de Galicia e un funcionario ou laboral, que actuará como secretario.
3. Esta comisión actuará consonte os seguintes criterios:
-Titulación universitaria en biblioteconomía ou documentación: doutoramento, 1 punto.
-Expediente: puntuarase en función do número de materias estudadas relacionadas especificamente con bibliotecas ou centros de documentación e da puntuación obtida en cada unha delas. Máximo: 15 puntos.
-Cursos de biblioteconomía, bibliografía, documentación, historia do libro e informática aplicada a bibliotecas, organizados exclusivamente por organismos públicos, universidades ou asociacións profesionais de bibliotecarios ou documentalistas:
a) Con acreditación expresa de duración igual ou superior a 250 horas: 1 punto por curso, ata un máximo de 2 puntos.
b) Con acreditación expresa de duración igual ou superior a 100 horas: 0,75 puntos por curso, ata un máximo de 1,50 puntos.
c) Con acreditación expresa de duración igual ou superior a 40 horas: 0,50 puntos por curso, ata un máximo de 1,50 puntos.
d) Con acreditación expresa de duración inferior a 40 horas: 0,25 puntos por curso, ata o máximo de 0,75 puntos.
Non se valorarán os cursos de menos de 10 horas lectivas nin aqueles que non acrediten as horas lectivas.
-Cursos de biblioteconomía, bibliografía, documentación, historia do libro e informática aplicada a bibliotecas impartidos por outros organismos: ata un máximo de 0,75 puntos. Nesta epígrafe puntúanse os cursos en razón da súa duración. Non se valorarán os cursos de menos de 10 horas lectivas nin aqueles que non acrediten as horas lectivas.
-Impartición de cursos de bibliotecas, ata 1,50 puntos, en función das horas impartidas:
a) Con acreditación expresa de duración igual ou superior a 40 horas: 0,75 puntos por curso, ata o máximo de 1,50 puntos.
b) Con acreditación expresa de duración inferior a 40 horas: 0,50 puntos por curso, ata o máximo de 1,50 puntos.
-Asistencia a congresos de biblioteconomía, bibliografía, documentación e historia do libro: 0,10 puntos por congreso, ata un máximo de 0,75 punto.
-Presentación de comunicacións en congresos de biblioteconomía, bibliografía, documentación e historia do libro: 0,25 puntos por comunicación, ata un máximo de 1,25 puntos.
-Publicacións relacionadas con biblioteconomía, bibliografía, documentación e historia do libro: 0,25 puntos por publicación, ata o máximo de 1,5 puntos. O mesmo mérito valorarase unha soa vez, ben como comunicación, ben como publicación ou asistencia a congresos.
Avaliarase o emprego da lingua galega na realización de actividades ou condutas para as cales se solicita a axuda, e puntuarase do seguinte xeito:
-Cursos de galego:
Iniciación: 2,5 puntos.
Perfeccionamento: 3,5 puntos.
Ata o máximo de 3,5 puntos.
Artigo 5º
1. A resolución da convocatoria correspóndelle á conselleira de Cultura e Deporte, por proposta do director xeral de Creación e Difusión Cultural. O acordo farase público nos taboleiros de anuncios da Consellería de Cultura e Deporte e nas súas delegacións provinciais, nun prazo que non deberá exceder os dous meses tras o remate do período de presentación de instancias. En todo caso, o prazo máximo para resolver e notificar a resolución do procedemento non poderá superar os nove meses.
2. No suposto de que non recaese ningunha resolución expresa dentro do prazo máximo previsto, o sentido do silencio será negativo.
3. A alteración das condicións que se tiveron en conta para a concesión da bolsa ou, en todo caso a obtención concorrente de axudas e subvencións outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
4. Incluiranse nos rexistros de axudas, subvencións, convenios e de sancións, regulado no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 16/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas, así como ás sancións impostas, segundo a autorización do solicitante que figure na convocatoria correspondente.
5. A resolución de adxudicación pon fin á vía administrativa, de acordo co artigo 109 da citada Lei 30/1992, e contra ela cabe interpoñer recurso contencioso-administrativo perante o Tribunal Superior de Xustiza de Galicia, no prazo de dous meses, contados a partir da data de notificación efectiva desta aos interesados.
6. Unha vez rematado o período de percepción da bolsa, as persoas non seleccionadas poderán solicitar a devolución da documentación presentada.
Artigo 6º
1. O pagamento da bolsa axustarase á normativa orzamentaria de aplicación, e repartirase en sete mensualidades, logo da certificación da Dirección Xeral de Creación e Difusión Cultural de que a persoa beneficiaria realizou, de conformidade, as actividades que son obxecto da bolsa.
2. Aos adxudicatarios das bolsas poderáselles requirir a documentación necesaria para proceder ao seu pagamento.
Artigo 7º
1. En todo o non previsto nesta orde observarase o sinalado na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o regulamento da lei anterior. Con carácter supletorio será de aplicación o disposto na Lei 38/2003, xeral de subvencións, e no seu regulamento, aprobado polo Real decreto 887/2006, do 21 de xullo.
2. A Dirección Xeral de Creación e Difusión Cultural da Consellería de Cultura e Deporte, ao rematar a formación, expedirá unha certificación acreditativa das actividades realizadas, despois do informe favorable dos responsables correspondentes.
Artigo 8º
Os adxudicatarios adquiren exclusivamente a condición de bolseiros, coas obrigas e dereitos desta conforme estas bases, sen ningún outro vínculo laboral ou administrativo.
Artigo 9º
A Consellería de Cultura e Deporte contratará unhas póliza colectiva de seguro de accidentes para todos os bolseiros durante o período de prácticas.
Artigo 10º
A Consellería de Cultura e Deporte, no caso de que as bolsas concedidas non cubrisen a totalidade do crédito asignado, pode realizar unha nova convocatoria pública, nos mesmos ou en diferentes termos ca esta.
Disposicións derradeiras
Primeira.-Autorízase o director xeral de Creación e Difusión Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 1 de abril de 2009.
Ánxela Bugallo Rodríguez
Conselleira de Cultura e Deporte
Ver referencia pdf "06800D013P056.PDF"